Številka: 610-5/2022-3340-68

Datum: 4. 03. 2024

**Zapisnik 29. seje Nacionalnega sveta za kulturo**

Seja je potekala v ponedeljek, 4. marca 2024, na Ministrstvu za kulturo Republike Slovenije (Metelkova 10). Pričela se je ob 13. uri.

Prisotni člani in članice Nacionalnega sveta za kulturo: Uršula Cetinski (predsednica), Jurij Krpan, Mitja Čander, dr. Maša Jazbec, Uroš Reiter.

Prisotni so bili tudi predstavniki in predstavnice Ministrstva za kulturo Republike Slovenije Matevž Čelik Vidmar, državni sekretar, Kim Komljanec, svetovalka ministrice za kulturo, in Tjaša Pureber, generalna direktorica Direktorata za razvoj kulturnih politik.

Prisotni vabljeni gostje so bili Polona Torkar, Dušan Merc in Petra Vidmar.

Seje se niso udeležili Marko Vatovec in dr. Aleš Pavlin, člana Nacionalnega sveta za kulturo, Kaja Širok, državna sekretarka v Kabinetu predsednika vlade, in Sara Žibret, predsednica Odbora za kulturo DZ (vsi navedeni so svojo odsotnost vnaprej opravičili).

Seja ja bila za medije odprta. Udeležili so se je Gregor Butala, Dnevnik, Melita Kontrec, RTV Slovenija, Nina Gostiša, Delo, Urban Tarman, Radio Slovenija, Ksenija Brišar, Slovenska tiskovna agencija.

Sejo je vodila predsednica Nacionalnega sveta za kulturo Uršula Cetinski po ugotovljeni sklepčnosti sveta in sprejetem dnevnem redu, ki je bil sprejet z vsemi glasovi prisotnih članov in članic NSK.

**Dnevni red:**

1. Potrditev zapisnika 28. seje Nacionalnega sveta za kulturo
2. Položaj nevladnih organizacij in samozaposlenih v kulturi
3. Komentarji k predlogu Akcijskega načrta 2024-2027 za Resolucijo o nacionalnem

programu za kulturo 2024-2027

1. Potrditev Vsebinskega in finančnega načrta Nacionalnega sveta za kulturo za leto 2024
2. Razno

Uršula Cetinski je v uvodu pozdravila zbrane na 29. seji Nacionalnega sveta za kulturo (v nadaljnjem besedilu: NSK) in pojasnila, da se seja snema za potrebe zapisnika in dokumentiranja. Zbrane je seznanila s potekom seje in petimi točkami dnevnega reda.

**Ad 1.** **Potrditev zapisnika 28. seje Nacionalnega sveta za kulturo**

Uršula Cetinski predlaga oblikovanje sklepa 1.

**SKLEP 1: Nacionalni svet za kulturo potrjuje zapisnik 28. seje Nacionalnega sveta za kulturo.**

Člani NSK so potrdili sklep 1 s 5 glasovi za, 0 glasovi proti in 0 vzdržanimi glasovi.

**Ad 2. Položaj nevladnih organizacij in samozaposlenih v kulturi**

Uršula Cetinski je prisotne goste vprašala, kakšno je stanje v sektorju, v katerem delajo. Prav tako jih je prosila za predloge za izboljšave.

Polona Torkar je predstavila mnenje Društva Asociacija. Povedala je, da v novi Resoluciji o nacionalnem programu za kulturo 2024–2031 (v nadaljnjem besedilu: ReNPK) vidijo transparentno pripravljen dokument, ki v splošnem ustrezno prepoznava široko paleto potreb v sektorju kulture; tudi nevladnih organizacij in samozaposlenih v kulturi. Pohvalila je kontinuiran dialog, ki ga je Ministrstvo za kulturo (v nadaljnjem besedilu: ministrstvo) vzdrževalo skozi celoten proces priprave Resolucije. Pojasnila pa je, da je spremljajoči Akcijski načrt (v nadaljnjem besedilu: AN) razlog, zakaj ReNPK ne more biti razumljen kot prebojen in razvojno-usmerjevalen dokument. Povedala je, da Društvo Asociacija sicer prepoznava omejene možnosti ministrstva, a da vseeno zavrača nepripravljenost vlade, da bi z večjim deležem proračunskih sredstev in bolj ambicioznimi politikami naslovila socialne težave, ki so sicer prisotne v celotnem sektorju kulture, a najbolj vplivajo ravno na samozaposlene in nevladne organizacije. Dodala je, da tudi v Predlogu Zakona o medijih Društvo Asociacija prepoznava podobne težave. Poudarila je, da koalicija zaveze o odpravi prekarnosti v kulturi ne bo mogla doseči brez višjega financiranja kulturnega sektorja. Društvo Asociacija je ministrstvo in NSK pozvalo, da vladi predlaga, da sredstva za kulturo povečajo in za obdobje vsaj 5 let vrnejo na višino, ki je bila v državnem proračunu rezervirana v obdobju prejšnje vlade.

Uršula Cetinski se je zahvalila Poloni Torkar za podeljene informacije, ki jih bo svet upošteval pri oblikovanju sklepov. Besedo je predala Dušanu Mercu.

Dušan Merc je predstavil potrebe in pričakovanja pisateljic in pisateljev v Sloveniji. Povedal je, da pisateljice in pisatelji predlagajo višanje sredstev knjižničnega nadomestila in da naj se v tega šteje tudi izposoja v šolskih knjižnicah. Ministrstvo za šolstvo in Ministrstvo za kulturo pozivajo, da uvede program, v sklopu katerega bi vsak dijak in učenec letno dobil po eno knjigo s strani države.

Uršula Cetinski se je Dušanu Mercu zahvalila za predloge in besedo predala Petri Vidmar.

Petra Vidmar je opozorila na sklep NSK, ki je leta 2014 ugotovil, da slovenski film za obstoj in delni razvoj potrebuje 11 milijonov evrov programskih sredstev. Pojasnila je, da takšna višina sredstev vse do danes še ni bila namenjena filmskemu sektorju. V Društvu prav tako zavračajo načrt za razvoj slovenskega filma, ki ga označujejo kot neambicioznega, in menijo, da načrtovana višina financiranja ne kaže namere po resnem razvoju. Omenila je tudi, da je Zveza društev filmskih ustvarjalcev leta 2023 pripravila strateški načrt za razvoj sektorja v Sloveniji, v kateri so zelo jasno zasnovani predlogi in koraki do izboljšav v sektorju. Omenila je, da je situacija v zvezi z Ministrstvom za javno upravo in dofinanciranjem evropskih sredstev slaba. Povedala je tudi, da v Zvezi vseeno pozdravljajo ReNPK, a še enkrat poudarila, da zavračajo AN, ki ga vidijo kot neambicioznega.

Uršula Cetinski je gospoda Čelika vprašala, ali bo nova Resolucija v celoti nadomestila že veljavno ali bo postala njen integralni del.

Matevž Čelik Vidmar je odgovoril, da bo načeloma Resolucija v celoti nadomestila že obstoječo.

Uršula Cetinski je k razpravi povabila člane NSK.

Mitja Čander je izrazil skrb za prihodnost, če se ministrstvo pod trenutnim vodstvom ne loti resnega sistemskega urejanja kulturnega sektorja. Izrazil je mnenje, da je izjemnega pomena to, da je Slovenija izredno uspešna pri črpanju denarja iz Evropske unije in da je nedopustno, da t.i. »*matching funds*« na Ministrstvu za javno upravo niso na voljo. Predlagal je, da NSK pozove Ministrstvo za javno upravo in vlado, da rešita to situacijo. Dodal je, da letos predvidena transferna sredstva na področju knjige zaostajajo za lanskimi.

Jurij Krpan je povedal, da ima NSK z ReNPK pred sabo nov način gledanja na celotno polje slovenske kulture. Na tem mestu je pripoznal, da je bilo z novim ReNPK narejeno ogromno delo na področju kulture. Predvsem je poudaril, da bo - čeprav dokumenta nista brezhibna - zaradi njune oblike končno možno dobro slediti implementaciji ukrepov. Pridružuje se pozivu Asociacije za višje sofinanciranje nevladnega sektorja. Dodal je, da se mu zdi dokument realističen in da ob tem pričakuje dodatne spremembe v višini financiranja tudi zaradi rebalansov v proračunu.

Matevž Čelik Vidmar je pojasnil, da je ReNPK velika sistemska sprememba, ki je zgrajena na dejstvih in realnih ocenah. Vse kritike in pobude sprejema kot pomoč pri zavzemanju za večja sredstva znotraj državnega proračuna. Pojasnil je, da se ministrstvo trudi najti tudi dodatne vire financiranja. Zaradi slednjih se skupna sredstva za kulturo dejansko močno dvigajo; izpostavil je kohezijska sredstva, ukrepe iz Načrta za okrevanje in odpornost in druge. Povedal je tudi, da je glede t.i. »*matching funds*« ministrstvo že imelo sestanek z Ministrstvom za javno upravo.

Tjaša Pureber je dodala, da je ministrstvo v zadnjem letu povišalo sredstva za samozaposlene v kulturi. Izpostavila je skupno višino republiških priznavalnin in delovnih štipendij. V letu in pol so se sredstva za samozaposlene v kulturi povečala za 1,4 milijona evrov, za nevladne organizacije pa za 2,2 milijona evrov. Izpostavila je še druge, že realizirane ukrepe, kot so prenovljena uredba o samozaposlenih, uvedba temeljnega dohodka za prizadete v poplavah, dvig sredstev za programsko financirane NVO zaradi draginje, sledenju zakonsko predpisanemu sofinanciranju vsebinskih mrež nevladnih organizacij v kulturi, urejanje položaja na Metelkovi 6 in razreševanje tožbenih zahtevkov, ki segajo še v prejšnji mandat. Omenila je tudi, da so se prvič v zgodovini začela sistemsko financirati stanovska društva in da se je omogočilo sofinanciranje nakupa opreme preko temu namenjenega razpisa tudi poklicnim nevladnim organizacijam.

Uršula Cetinski se je zahvalila za povedano in predlagala, da se oblikujeta naslednja sklepa:

**SKLEP 2: Nacionalni svet za kulturo poziva vlado Republike Slovenije, da sredstva za kulturo v najkrajšem možnem času poveča na 2.2% celotnega proračuna.**

Člani NSK so potrdili sklep 2 s 5 glasovi za, 0 glasovi proti in 0 vzdržanimi glasovi.

**SKLEP 3: Nacionalni svet za kulturo poziva vlado Republike Slovenije in Ministrstvo za javno upravo, da v najkrajšem možnem času uredita stanje t.i. »*matching funds*« ter izplačata povračila tistim, ki so svoje projekte že zaključili še pred ureditvijo stanja.**

Člani NSK so potrdili sklep 3 s 5 glasovi za, 0 glasovi proti in 0 vzdržanimi glasovi.

**Ad 3. Komentarji k predlogu Akcijskega načrta 2024-2027 za Resolucijo o nacionalnem programu za kulturo 2024-2031**

Uršula Cetinski je komentirala ukrep številka 19 (Stabilno in razvojno sofinanciranje in upravljanje javnih zavodov v kulturi), ki se ji ne zdi dovolj temeljit za spremembo delovanja javnih zavodov. Ministrstvu je predlagala, da se uredi večletno financiranje javnih zavodov v kulturi in pojasnila, da časovnica enoletnega sofinanciranja močno ovira delovanje javnih zavodov. Dodala je tudi, da v AN pogreša ukrep za bolj ustrezno plačilno politiko javnih zavodov; v zvezi s tem pa jo zanima tudi odnos ministrstva do tehničnih in drugih neumetniških poklicev v kulturi. Predlagala je, da se ministrstvo slednjega vprašanja loti z dodatki za deficitarnost.

Opozorila je, da je v AN večkrat omenjena izgorelost med zaposlenimi v kulturi, a da sama ne pozna nikogar, ki bi izgorel zaradi preveč umetniškega udejstvovanja, ampak kvečjemu zaradi preveč administrativnega dela. Pojasnila je, da težavo vidi v prekomerni količini birokracije. Akcijski načrt večkrat omeni digitalizacijo, a pri tem sama opozarja, da nikjer niso na voljo in tudi niso načrtovane subvencije za digitalizacijo in informatizacijo pisarniškega poslovanja. Pri ukrepu številka 11 (Razvoj mentorskih shem za specializirane poklice v kulturi) je še predlagala, da se uvede dodatek za mentorstvo.

V zvezi s predstavljenimi investicijami je tudi vprašala, kako se bo reševala prostorska stiska Prirodoslovnega muzeja.

Matevž Čelik Vidmar je v zvezi z ukrepom številka 19 povedal, da je modernizacija organiziranja dela javnih zavodov in tudi uvedba večletnih programov v načrtu, a da je zato potrebna sprememba v Zakona o uresničevanju javnega interesa v kulturi. Kar se tiče plačne politike tehničnih in podpornih poklicev, je tudi to del celovite plačne reforme vlade. Kar se tiče podpore za tehnične poklice, je predvideno izboljševanje tudi preko ukrepa številka 11 in skozi kohezijsko financiranje; pojasnil je, da si želimo to urediti na sistemski ravni, preko plačne politike.

Odgovoril je, da bo Prirodoslovni muzej pridobil novo lokacijo blizu ZOO Ljubljana, a da je potrebno pridobiti oziroma pripraviti novo projektno dokumentacijo.

Maša Jazbec se je pridružila ocenam iz poročila oziroma predstavitve Društva Asociacija. Prav tako v AN pogreša ukrepe za spremembo plačnega sistema.

Mitja Čander je izrazil mnenje, da je za AN že prepozno, saj se bo sedaj težko ocenilo, kaj se je v mandatu zares naredilo.

Matevž Čelik Vidmar je opozoril, da se v komentarju Mitje Čandra mešata dva različna dokumenta - prvi je Akcijski načrt kabineta, ki se izvaja že od samega začetka, drugi pa Akcijski načrt Resolucije Nacionalnega programa za kulturo.

Mitja Čander je povedal, da se zaveda te razlike. Izrazil je, da je za NPK in AN premalo časa. Od naslednje ekipe ministrstva pričakuje, da bosta oba dokumenta narejena čim hitreje po začetku mandata.

Jurij Krpan je dodal še, da bi morala biti digitalizacija bolj prisotna v AN, še posebej iz naslova zmanjševanja birokracije. Dodal je še apel, ki meri na ukrep številka 4 (Krepitev prostorskih kapacitet za nevladni sektor ter ostale kulturne dejavnosti), in sicer bi si želel, da ministrstvo zavzame aktivnejšo vlogo pri reševanju prostorske stiske nevladnih organizacij.

**SKLEP 4: Nacionalni svet za kulturo se je seznanil z vsebino dokumenta in o njem razpravljal. Svet od Ministrstva za kulturo pričakuje, da bo upoštevalo čim več predlogov, ki so jih podali člani sveta.**

Člani NSK so potrdili sklep 4 s 5 glasovi za, 0 glasovi proti in 0 vzdržanimi glasovi.

**Ad 4. Potrditev Vsebinskega in finančnega načrta Nacionalnega sveta za kulturo za leto 2024**

**SKLEP 5: Nacionalni svet za kulturo potrjuje Vsebinski in finančni načrt Nacionalnega svet za kulturo za leta 2024.**

Člani NSK so potrdili sklep 5 s 5 glasovi za, 0 glasovi proti in 0 vzdržanimi glasovi.

**Ad 5. Razno**

Uršula Cetinski pove, da bo NSK v točki razno razpravljal o Strategiji za sodobni ples.

**SKLEP 6: Nacionalni svet za kulturo se je seznanil z razvojno strategijo sodobnega plesa, katere osrednji ukrep je ustanovitev novega javnega zavoda za sodobni ples do konca leta, in sicer po modelu, ki v Sloveniji še ni preizkušen (ni razvidno, če se zgleduje po kakšnem že znanem modelu ali bo šlo za slovenski unikum). Ministrstvu za kulturo predlagamo, da pred ustanovitvijo javnega zavoda za sodobni ples oblikuje natančen strateški dokument, v katerem naj se opredeli programsko in poslovno delovanje javnega zavoda z vsemi specifikami in zagotovljenimi viri delovanja. Definirana naj bo tudi prostorska umeščenost delovanja in kadrovski načrt. Potrebno je ustvariti stabilno organizacijsko strukturo in se izogniti nedelujoči tvorbi.**

Člani NSK so potrdili sklep 6 s 5 glasovi za, 0 glasovi proti in 0 vzdržanimi glasovi.

Kim Komljanec je pripomnila, da predmet strategije ne obsega strukture načrtovanega javnega zavoda, ker je to stvar drugega dokumenta.

Uršula Cetinski je pojasnila, da je ravno zato predlagala ta sklep. Prisotne je seznanila, da je NSK dobil pobudo, tako iz strani Državnega sveta kot Državnega zbora, da se opredeli do Zakona o javni rabi slovenščine.

**SKLEP 7: NSK je na seji 4. 3. 2024 obravnaval Predlog zakona o spremembah in dopolnitvah Zakona o javni rabi slovenščine. Predlagamo, da se črta prvi odstavek 11. člena, ki določa, da se 1. odstavek novega 15. a člena začne uveljavljati 18 mesecev od uveljavitve tega zakona, če gre za operacijske sisteme in grafične uporabniške vmesnike v elektronskih napravah, oziroma 30 mesecev od uveljavitve tega zakona, če gre za govorne uporabniške vmesnike v elektronskih napravah. Ni razloga, da se ta člen začne uporabljati 18 oz. 30 mesecev po sprejemu zakona, saj tehnologija omogoča, da je slovenski jezik v te naprave mogoče vnesti že sedaj oz. takoj po uveljavitvi zakona.**

Člani NSK so potrdili sklep 7 s 5 glasovi za, 0 glasovi proti in 0 vzdržanimi glasovi.

Matevž Čelik Vidmar je pojasnil, da gre pri prej omenjenem členu za to, da imajo različni deležniki dovolj časa za prilagoditev.

Seja se je zaključila ob 14.26 uri.

Zapisal:

Anže Zorman Uršula Cetinski

sekretar NSK predsednica NSK

Poslati v vednost:

* dr. Asta Vrečko, ministrica za kulturo
* Nina Ukmar, vodja kabineta, Ministrstvo za kulturo
* vsem sodelujočim na seji